步闡

步闡，字仲思，臨淮淮陰人，係三國時東吳將領，係吳國丞相步騭嘅二仔，佢阿哥係步協。

赤烏十年，佢老豆步騭過身，步闡繼承老豆職位西陵督，繼續鎮守西陵，同時加封昭武將軍，封做西亭侯。

甘露元年農曆九月，步闡上表吳帝孫皓，勸佢由建業遷都武昌。雖然陸凱以武昌地頭唔好、違背先皇呢啲理由勸阻，但孫皓重係採納步闡嘅意見，留丁固、諸葛靚留守建業。

鳳皇元年農曆八月，孫皓召步闡做繞帳督，不過步闡反而驚咗唔肯應，因爲佢哋步家不溜守開西陵，忽然間召佢離開，諗係咪佢失職，又驚去咗會出事，於是守住西陵唔走，重向晉國投降埋添。爲咗表示誠意，佢派自己嘅侄仔步璣同步璿去洛陽做人質，於是晉國委任步闡做都督西陵諸軍事、衛將軍，儀同三司，兼任侍中、交州牧，封做宜都公。喺兩個侄仔嘅講法中，嗰兩個人亦封咗官職爵位。

孫皓聽到步闡降晉，即刻派陸抗討伐佢，於是晉國派羊祜、楊肇去救步闡。初時西陵因爲地勢險固、糧穀充足，啲人試住去打但打唔落，於是啲人聽陸抗話圍死佢哋。之後步闡嘅救兵到，陸抗落計打退咗羊祜、楊肇，最後步闡卒之撐唔住，西陵攻陷咗。

攻陷咗後，步闡畀陸抗斬頭，誅滅家族同佢啲幕僚，自此步家沒落，得返喺洛陽做人質嘅侄仔倖存。

參攷資料 

類:江蘇人
類:三國人
闡